הגעתה של ח"כ שירלי פינטו למליאה לאחר הלידה הראתה שבפועל אין בישראל חופשת לידה לחברות וחברי כנסת • בפרלמנטים ברחבי העולם כבר קיימים פתרונות כמו הצבעה באמצעות נציג, חוק "נורווגי" ייעודי והצבעה מרחוק, וגם התאמה של הפרלמנט להורים צעירים • חברות וחברי כנסת כבר החלו לקדם פתרון גם בישראל
לאורך רוב השבוע הראשון לחייה של כרם פינטו, עסקו כותרות ערוצי החדשות בכך שאמה, חברת הכנסת שירלי פינטו (ימינה), תיאלץ להגיע למליאה ימים ספורים לאחר הלידה. ואכן, בשבוע שעבר הגיעה ח"כ פינטו עם בתה למשכן הכנסת והשתתפה בהצבעות – רק שישה ימים לאחר שילדה. הסיבה הרשמית להגעתה הייתה בקשה של הקואליציה, שנקלעה להצבעה שבה לא היה לה רוב, כשח"כ אביר קארה (ימינה) בחר שלא לתמוך בהצעה על הגבלות קורונה בקניונים. בישראל קיימת הגנה בחוק על נשים הרות שמחייבת את המעסיק לאפשר ליולדת לצאת לחופשת לידה, ואוסרת עליו למנוע ממנה זכות זו או לפטר אותה בשל כך. אך דווקא בכנסת ההגנה הזאת לא קיימת: חברות וחברי כנסת לא יכולים לקחת חופשה מוחלטת מעבודתם לאחר לידה, ויאלצו להגיע לכנסת או לעבוד מרחוק. הפתרון היחיד שקיים היום לחברות כנסת שילדו הוא להתפטר מהכנסת, או להתחנן לרחמי האופוזיציה ולקוות ל"קיזוז": מנגנון שמאפשר לח"כ להיעדר מהצבעה במליאה, כשח"כ מהצד השני נעדר במקביל בהסכמה בין הקואליציה והאופוזיציה. כך מאזן הכוחות בכנסת נשאר זהה ותוצאת ההצבעה לא משתנה.  "לחברות כנסת אין חופשת לידה כי אין מנגנון מספיק טוב שמגדיר מה קורה בה. זה לא שהיא יכולה להפסיק להיות נבחרת ציבור", מסבירה עינת פישר לאלו, מנכ"לית שדולת הנשים. "אין ספק שהמצב הקיים עכשיו לא יכול להמשיך. לא יכול להיות שחברת הכנסת שירלי פינטו, או כל נבחרת ציבור אחרת לאחר לידה, צריכה להיות תלויה בחסדי האופוזיציה ולהגיע למצב שהיא מוקפצת למליאה". וזה באמת לא חייב להיות ככה: לפי מחקר של מרכז המחקר והמידע של הכנסת, פרלמנטים אחרים בעולם אימצו פתרונות שמאפשרים לחברות וחברי פרלמנט לאזן בין חופשת לידה וחופשת הורות ובין עשייתם הציבורית. באנגליה ובניו זילנד למשל, חברת פרלמנט בחופשת לידה יכולה להיעזר בנציג שמצביע עבורה בייפוי כוח. ההחלטה לאפשר זאת התקבלה בשנה שעברה לאחר פיילוט שהחל ב-2018, במהלכו השתמשו 30 חברות וחברי פרלמנט בהצבעה באמצעות נציג בזמן חופשת לידה או חופשת הורות. בספרד יש אפשרות הצבעה מרחוק במקרה של הריון, חופשת לידה וחופשת הורות או במקרה של מחלה קשה. אפשרות אחרת, שקיימת בשוודיה, אסטוניה ופורטוגל, היא סוג של "חוק נורווגי" שמאפשר החלפה של חברת פרלמנט בחופשת לידה בנציג אחר מהרשימה. לאחרונה הגישו ח"כ מוסי רז (מרצ) וחברות הכנסת נעמה לזימי ואמילי מואטי (העבודה), הצעת חוק שמבקשת לאפשר החלפה לחופשת לידה והורות על ידי הנציג הבא ברשימה.  "לחברת כנסת יולדת מגיע זמן התאוששות והתאקלמות, ולציבור שבחר בה יש זכות להיות מיוצג בזמן זה. ההצעה הזו פותרת את שתי הבעיות", הסביר ח"כ רז. "מן הראוי שהכנסת תהווה דוגמה למשק בתחום ההגנה על נשים צעירות שילדו". ח"כ לזימי הוסיפה: "אם בעבר בקושי היינו רואות במשכן נשים ובטח לא נשים צעירות, הרי שהיום ישנו תהליך מבורך המחייב התאמה והכלה. חברת כנסת שילדה צריכה את האפשרות להקים משפחה ולא לאבד את הקריירה והשליחות הציבורית שלה". פישר לאלו מדגישה שהפתרון חייב להתקבל בזהירות, מבלי לפגוע במעמדן של נשים בכנסת. "צריך לוודא שכל פתרון כזה לא פוגע במעמדן של נשים שיולדות ולא פוגע ביכולת שלהן להשתלב במפלגות שיחששו מההשלכות הפוליטיות".  גם הקורונה איפשרה לפרלמנטים בעולם לגלות גמישות בתחום הנוכחות הפיזית בבית הנבחרים. בזמן שבכנסת ישראל לא נמצא פתרון להצבעה מהבית עבור ח"כים שחלו בקורונה או ששהו בבידוד – באסטוניה, אנגליה בלגיה וספרד יכולים נבחרות ונבחרים חולי קורונה להצביע מרחוק, ובארצות הברית התאפשרה הצבעה באמצעות בא-כוח.  סוגיה נוספת היא בסיוע להורים טריים מעבר לתקופת חופשת הלידה. "פניתי ליו"ר הכנסת וביקשתי לקדם הקמת מעון לילדי העובדים בכנסת, כדי לאפשר ליותר הורים צעירים לעבוד במשרות שונות בכנסת", סיפרה ל"שקוף" ח"כ ענבר בזק (יש עתיד), שפנתה גם למחלקת המחקר והמידע של הכנסת כדי לחקור את הנושא. "זה פתרון שהוא לא רק לח"כים".  הסדר כזה קיים במדינות רבות, ביניהן למשל אנגליה, שוויץ, קנדה וניו זילנד, בהן בית הנבחרים מתאים את עצמו להורים צעירים ביום יום באמצעות פתרונות כמו מסגרות לטיפול בילדים, חדרים יעודיים למשפחות וחדרי הנקה והחתלה. כך או כך, הפתרון שדרוש לחברות כנסת שילדו הוא חלק מבעיה רחבה יותר: מלבד הסכמה בין אופוזיציה וקואליציה, אין פתרון לח"כ שחייב להיעדר מהמשכן מסיבות חשובות נוספות, כמו מחלה או שבעה של אדם קרוב. "אני חושבת שהצבעה על ידי נציג היא הפתרון הטוב ביותר שנותן מענה למגוון מצבים", הוסיפה ח"כ בזק. עם זאת, עינת פישר לאלו מזכירה כי היעדר פתרון לחופשת לידה פוגע בעיקר בנשים וכך גם בכניסה שלהן לפוליטיקה. "היכולת של נשים לא לשלם מחיר על חופשת לידה היא מעבר להתחשבות פרטנית באדם: יש פה משהו הרבה יותר בסיסי כשאנחנו פוגעים בנשים בגלל שהן נשים. כשפוגעים בזכות של אישה לחופשת לידה, פוגעים ביכולת של נשים להשתלב במוקדי קבלת ההחלטות". 